เตือนภัย ผู้ประกันตนกลุ่มตกหล่น ที่รอรับเงินเยียวยา “อย่าหลงเชื่อเพจปลอม” อ้างชื่อหลอกให้โอนเงินและกรอกข้อมูลส่วนตัว
นายบุญสงค์ ทัพชัยยุทธ์ เลขาธิการสำนักงานประกันสังคม เปิดเผยถึงมาตรการเยียวยาผู้ประกันตนมาตรา 33 มาตรา 39 และมาตรา 40 ใน 29 จังหวัดสีแดงเข้ม ที่ให้กลุ่มตกหล่นยื่นคำขอทบทวนสิทธิโครงการเยียวยาฯ ซึ่งได้สิ้นสุดไปแล้วเมื่อวันที่ 31 ตุลาคมที่ผ่านมาว่า ผู้ประกันตนสามารถตรวจสอบผลการทบทวนสิทธิทางเว็บไซต์สำนักงานประกันสังคม www.sso.go.th ซึ่งตั้งแต่ต้นเดือนพฤศจิกายนที่ผ่านมา สำนักงานประกันสังคมได้เริ่มทยอยโอนเงินเยียวยาไปแล้ว โดยผู้ประกันตนมาตรา 39 และมาตรา 40 จะโอนทุกวันพฤหัสบดี ส่วนผู้ประกันตนมาตรา 33 จะโอนทุกวันศุกร์ ต่อเนื่องไปจนถึงวันที่ 31 ธันวาคมนี้ พร้อมย้ำกับผู้ประกันตนที่เข้าเงื่อนไขได้รับสิทธิว่า เงินเยียวยาจะโอนผ่านบัญชีธนาคารที่ผูกพร้อมเพย์กับเลขบัตรประจำตัวประชาชนเท่านั้นเลขาธิการสำนักงานประกันสังคม กล่าวเตือนไปยังผู้ประกันตนว่า ขณะนี้พบมิจฉาชีพได้จัดทำเพจ facebook ปลอม แอบอ้างชื่อสำนักงานประกันสังคม ใช้ชื่อ “Www Sso go th ตรวจสอบสถานะสิทธิ์โครงการเยียวยาผู้ประกันตนมาตรา 40” หลอกขอข้อมูลส่วนตัวผู้ประกันตน พร้อมให้โอนเงินค่าดำเนินการแล้วจะได้รับเงินเยียวยาดังกล่าว ซึ่งเป็นการสร้างความเสียหายแก่ผู้ที่หลงเชื่อ เสียทั้งทรัพย์สินและเสี่ยงต่อการถูกโจรกรรมข้อมูลส่วนบุคคลไปใช้ประโยชน์ในทางมิชอบ สำนักงานประกันสังคม (สปส.) ขอแจ้งเตือนให้ผู้ประกันตน โปรดระมัดระวังอย่าหลงเชื่อเป็นอันขาด หากผู้ประกันตนพบเห็นเพจปลอม หรือแพลตฟอร์มออนไลน์ต่างๆ ที่แอบอ้างชื่อสำนักงานประกันสังคม โปรดแจ้งมายังสำนักงานประกันสังคม หรือหากท่านเป็นผู้ได้รับความเสียหายจากการโอนเงินให้มิจฉาชีพดังกล่าว สามารถแจ้งความกับตำรวจเพื่อดำเนินคดีตามกฎหมายได้ทันที หากมีข้อสงสัยติดต่อสอบถามที่สายด่วนสำนักงานประกันสังคม 1506 ทุกวัน ตลอด 24 ชั่วโมง